《儿牧牛》
元代·吴志淳

儿牧牛，丰林清润纵尔游。
长鞭短策莫轻举，从渠饮啮饱即休。
老幼年年仰衣食，耕种田园藉牛力。
早夜单衣自饭之，只恐春来或牛瘠。
日日丁宁语牧儿，老翁饷尔当及时。
笼禽吹笛任相学，慎勿将牛尝苦之。
牛不耕田廪无粟，淮上三年食人肉。

作者简介：元明间庐州府无为州人，字主一。元末历知靖安、都昌二县。奏除待制翰林，为权幸所阻。以避兵移家豫章，再迁浙江鄞县东湖。入明不仕。工草书篆隶，亦能诗。